**Az etikus adománygyűjtők közé került az UNICEF**

**Felvette tagjai közé és etikus adománygyűjtővé nyilvánította az UNICEF Magyar Bizottság Alapítványt az Adománygyűjtő Szervezetek Önszabályozó Testülete (ASZÖT). A szervezet célja, hogy a Magyarországon működő civil szervezetek pénzügyi működését átláthatóvá tegye.**

Az Adománygyűjtő Szervezetek Önszabályozó Testülete (ASZÖT) januárban beválasztotta az Etikus Adománygyűjtők közé az UNICEF Magyar Bizottság Alapítványát.

Az Etikus Adománygyűjtő címet azok a szervezetek kapják meg, amelyek megfelelnek az ASZÖT Etikai kódexében meghatározott alapelveknek, és a szervezettel kapcsolatos hivatalos iratok is könnyen hozzáférhetőek az érdeklődők számára. Így többek között a közhasznúsági, könyvvizsgálói, adománygyűjtési továbbá ügyfélkezelési és közgyűlési dokumentumok legfeljebb három kattintással elérhetőek az adott szervezet honlapján, így az UNICEF-én is.

Danks Emese, az UNICEF Magyar Bizottság Alapítvány ügyvezető igazgatója elmondta: *„Az UNICEF-nél fontosnak tartjuk, hogy mindenki számára érthető és átlátható legyen a munkánk. Ezért külön öröm számunkra, hogy bekerülhettünk az etikus adománygyűjtő civil szervezetek közé! Ez a cím is azt jelzi, hogy fontos számunkra a támogatók bizalmának megőrzése.”*

Az Adománygyűjtő Szervezetek Önszabályozó Testületét (ASZÖT) 2012-ben alapította megtöbb civil szervezettel együtt a Nonprofit Információs és Oktató Központ (NIOK) Alapítvány. Az alapítók célja az volt, hogy erősítsék a civil szervezetek gazdálkodásának és adománygyűjtő tevékenységének átláthatóságát, növeljék a szervezetek hitelességét. Az Etikus Adománygyűjtő címmel olyan szervezetek büszkélkedhetnek, mint például a Greenpeace Magyarország Alapítvány, a Habitat for Humanity Magyarország, az SOS Gyermekfalu Magyarországi Alapítvány és a Transparency International.

**További információ:**

**Romet-Balla Ágnes
Kommunikációs igazgató**UNICEF Magyar Bizottság Alapítvány
Mobil: +36-70 4180148
Email: agnes.balla@unicef.hu

**UNICEF**Az UNICEF a világ 192 országában elkötelezetten dolgozik a kisebb és kamaszkorú gyermekek életben maradásáért és fejlődéséért. A fejlődő országokban ez a szervezet biztosítja a gyermekeknek a védőoltásokat, az alapvető egészségügyi feltételekhez elengedhetetlen megfelelő táplálkozást, tiszta vizet és tisztálkodási lehetőséget; a minőségi alapoktatást a fiúk és lányok számára egyaránt; az erőszak- és kizsákmányolás mentes életet és az AIDS elleni védelmet. Az UNICEF támogatói magánszemélyek, vállalkozások, civil szervezetek és állami szervezetek. További információ:[www.unicef.org](http://www.unicef.org/); [www.facebook.com/unicef](http://www.facebook.com/unicef)

**Az Adománygyűjtő Szervezetek Önszabályozó Testülete**Az etikus adománygyűjtés és átláthatóság tehát kulcskérdés minden hiteles, megbízhatóan működő civil szervezet számára. Az Adománygyűjtő Szervezetek Önszabályozó Testülete (ASZÖT – [www.atlathatosag.eu](http://www.atlathatosag.eu/) ) ennek érdekében alakult meg 2012-ben, az alapítók ebből a célból alkották meg az ASZÖT Etikai Kódexét, melyet magukra nézve kötelezőnek ismernek el és alkalmaznak tevékenységük során.Az Etikai Kódex fő sarokpontjai a hitelesség, törvényesség, átláthatóság és nyilvánosság. Hitelesség, mert a csatlakozott szervezetek kommunikációja világos, nem félrevezető, a panaszokat írásban rögzítik, és mindenkor az adományozó bizalmának megőrzésére törekszenek. Törvényesség, mert a szervezet törvényesen működik, amennyiben szabálytalanságot észlel, azonnal lépéseket tesz azok megszüntetésére, kijavítására. Átláthatóság, mert tervszerű és követhető a gazdálkodása. Hivatalos irataiba betekintést nyerhetnek az adományozók. Üléseit nyilvánosságra hozza. Rendszeresen és részletesen beszámol tevékenységéről és gazdálkodásáról. Nyilvánosság, mert adománygyűjtése nyilvános és átlátható, a weboldalán ezzel kapcsolatos dokumentumait közzé is teszi.